Boer gesoek wat glo betoger raakryArgieffoto Die polisie in die Noord-Kaap is op soek na ŉ 63-jarige boer van Hartswater in die Noord-Kaap wat Vrydag na bewering ŉ man wat op sy plaas geloop het met sy bakkie raakgery het. Kapt. Sergio Kock, woordvoerder van die polisie, het gesê die voorval het Vrydagmiddag omstreeks 12:00 plaasgevind. ŉ Groep betogers het in die dorp betoog oor dienslewering en het al die hoofpaaie versper. “Die polisie moes skokgranate gebruik om die groep betogers uiteen te jaag om die nasionale paaie oop te stel,” het Kock gesê. ŉ Groep van die betogers het in die boer se landerye ingehardloop toe die skokgranate afgevuur is. Volgens Kock het ŉ boer met sy bakkie in die landerye rondgery en die groep mense gesien. Dit is toe dat die boer na bewering ŉ 35-jarige man met sy bakkie raakgery het. Kock kon nie onmiddellik bewerings dat die boer die betogers die k-woord toegesnou het en hulle opdrag gegee het om sy plaas te verlaat bevestig nie. Hy kon ook nie bevestig of die boer agter die mense met sy bakkie aangery het ná hulle ingestem het om die plaas te verlaat nie. “Dit alles maak deel uit van die polisie se ondersoek.” “Die slagoffer is in ŉ ernstige toestand na die hospitaal gehaas. Hy is steeds in die hospitaal,” het Kock gesê. Volgens Kock het die ander betogers die polisie in kennis gestel van die voorval. “Toe ons na die man gaan soek, was hy nêrens te vinde nie. Die polisie is steeds op soek na hom.” Enigiemand met inligting oor die verdagte kan kapt. Veronica Moseki by 082 302 0429 kontak. Volgens Kock was die situasie in die dorp vanoggend rustig.